اسلام آباد (اے پی پی) وزیر خارجہ شاہ محمود قریشی پارینے کہ اقوام متحدہ نا جنرل اسمبلی مقبوضہ جموں و کشمیر اٹی برجاانسانی حق آتا خلاف ورزی تے تورے و کشمیر نا ویل انا پرامن ایسری کن تینا گچین کڑد ءِ ادا کے، پاکستان اسیجائی زمواری نا رداٹ اوغانستان اٹ امن کن تینا خیرخواہی کڑد ءِ جوان انگا نیت اٹ ادا کننگ ءِ ، ڈیہہ اٹی امن و سوگوی کن انٹرا اوغان مذاکرات نا زوت اڈتننگ المی ءِ۔ داہیت آتے او اقوام متحدہ نا جنرل اسمبلی نا پوسکن گچین مروک آ صدر وولکن بوزکر تون گپ وتران کرسا پارے ہرادوشنبے نادے آ داڑے وزارت خارجہ ٹی اوڑتون اوڑدہی کرے۔ ترجمان دفترخارجہ نا رداٹ اوڑدہی ٹی سیکرٹری خارجہ سہیل محمود، ڈی جی یواین و وزارت خارجہ نا سینئر آفیسر آک بشخ ہلکر۔ اوڑدہی ٹی اقوام متحدہ جنرل اسمبلی نا 75 می دیوان آن تعلقدار باندات، دیوان نا ایجنڈاتون اوار تین پہ تینی است خواہی نا چندی باندات آتیا گپ وتران کننگا۔ وزیر خارجہ وولکن بوزکر ءِ اقوام متحدہ جنرل اسمبلی نا 75 می دیوان کن صدر گچین مننگ آ مبارکبادی تس و نیک است خواہی تا درشانی ءِ کرے۔ وزیر خارجہ پارے کہ اقوام متحدہ جنرل اسمبلی نا 75 می دیوان کن جاری کروک آ ایجنڈاستاکڑزک۔ مخدوم شاہ محمود قریشی پارے کہ اقوام متحدہ جنرل اسمبلی ناہفتاد ءُ پنچ می دیوان داخاطرآن ہم خصوصی اہمیت تخک انتئے کہ دنیا اسہ کنڈآ کورونا جہانی دَینی چیلنج اتون مون تننگ کن کوشست کننگ ءِ تو ایلو کنڈآ نن جہانی زرگزرانی تنکی ءِ ہُننگ اُن پاکستان، داسال دینی رداٹ جنرل اسمبلی نا اڈتننگ نا وڑوڈول نا فیصلہ غان امنا ءِ ، اوپارے کہ ننےداہیت انا ہم جوانی اٹ سماءِ کہ دینی حالیت آتا رداٹ جہانی راہشون تا بھلو کچ اسے ٹی جنرل اسمبلی دیوان اٹ روایتی ساڑی مننگ مناسب مفک۔ مخدوم شاہ محمود قریشی پارے کہ کورونا نا جہانی دینی چیلنج اتون مون تننگ کن جہانی کہول آ جامع و اسیجائی کوشست آتے کاریم اٹ اتوئی مریک۔ کورونا ویکسین نا تیاری کن بھاز انگا ملک آک تینا کوشست آتے کاریم اٹ اتنگ ءُ۔ اومیت ءِ کہ کورونا ویکسین اسکان رسینگ غٹ ملک آک خاص وڑاٹ پدتموک ملک آتے اولیتی بنداوتیا ممکن کننگک۔ وزیر خارجہ کورونا نا دین انا مضمر آتون مون تننگ و نزور زرگزران تا زرگزرانی بحالی کن وزیراعظم عمران خان نا کنڈآن پدتموک ملک آتیکن وام تیٹی آسراتی نا سلاہ آن ہم پوسکن گچین مروک آ صدر جنرل اسمبلی ءِ معلومدار کرے۔
